Kangrunaan a nangiturongan ni Balanga Bishop Ruperto Santos iti ballaagna dagiti Filipino nga agnanaed iti Amerika, kangrunaanna iti Latin America (Abagatan nga Amerika), a naireport a nakapasamakan ti kaaduanna a nakapet ti nasao a bayrus.
Ti lamok nga Aedes (Aedes mosquito) ti mapabpabasol nga agiwarwaras iti nasao a bayrus. Daytoy met laeng ti maitudtudo nga agiwarwaras iti dengue, chikungunya ken yellow fever.
Mairaman kadagiti sintoma daytoy ti gurigor, skin rash ken conjunctivitis a gagangay nga agpaut iti dua agingga iti pito nga aldaw.
Iti agdama, addan 23 a pagilian a naireport nga addaan kadagiti kaso ti Zika.
Kangrunaan a naapektaran ti Brazil, a naireport nga addaanen iti 3,700 a kaso ti microcephaly, maysa a depekto iti kayanak a maladaga (bassit ti ulona ken saan a nasayaat ti pannakaporma ti utekna) a maitudtudo a gapu iti Zika virus.
Iti biang ti Department of Health ti Filipinas, kuna ni DOH Spokesperson Lyndon Lee Suy nga iti wagas ti pannakayakar ti bayrus manipud iti tao a mapan iti sabali a tao, adda latta posibilidadna a makadanon ti bayrus iti sadino man a pagilian, a pakairamanan ti Filipinas.
(Naipablaak iti Bannawag, Pebrero 15, 2016 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn